'আমার বাপটা আর নেই' | Latest BD News - 24 Bangla News
ফোনের অপর প্রান্ত থেকে শোনা যাচ্ছে কারো হাউমাউ কান্নার শব্দ। মিনিট দুয়েক বাদে কান্নার ফাঁকে সালমা বারবার অস্পষ্ট করে বলে যাচ্ছিলেন- ‘আমার বাপটা আর নেই ভাইয়া। আমার বাপটা আর নেই।’
সালমার কন্ঠে মুগ্ধ হয়ে তাকে মা বলে ডাকতেন আহমেদ ইমতিয়াজ বুলবুল। সময়ের সঙ্গে সঙ্গে সালমাও ডাকতেন বাবা। রক্তের সম্পর্কে নেই বটে, কিন্তু সুরের জালে দুই শিল্পীর সম্পর্ক বুনে যায় পিতার স্নেহে আর সন্তানের শ্রদ্ধায়। টেলিফোনের ওপারে তাই সালমার কান্না থামতে চায় না।
নিজেকে একটু ধাতস্থ করে সালমা ফিরে যান ক্লোজআপ ওয়ানের দিনগুলোতে। ২০০৬ সালে ওই প্রতিযোগিতার দ্বিতীয় আসরে চ্যাম্পিয়ন হয়েছিলেন তিনি। সালমা বলেন, ‘আমার গান শোনার পর প্রথম যখন উনি বললেন ‘তুমি দারুণ গেয়েছো মা’, সেই মুহূর্তে অন্য রকম একটা অনুভূতি হচ্ছিলো আমার। এর আগে আমাকে অনেকেই মা বলে ডেকেছেন। কিন্তু তাদের আমি বাবা ডাকিনি। কিন্তু ওনার মা ডাক শোনার পরে মনে মনে আমি তাকে বাবা ডেকেছিলাম।
তার এই বাবা আর নেই পৃথিবীতে, নরম করে তাকে আরও কেউ বাবা ডাকবে না এটা বিশ্বাস করতে পারছেন না সালমা। টেলিফোনের এপার থেকে শোনা যায় তার দীর্ঘশ্বাস। কান্নার ঢেউ সামলানোর চেষ্টাও। বলেন, ‘সময়ে-অসময়ে যে মানুষটা মন দিয়ে আমার কথা শুনত, নানা পরামর্শ দিত, সেই বাবা আর নেই, এই শূন্যতা নিয়ে আমাকে বেঁচে থাকতে হবে এখন। এই শহর থেকে আমার সবচে বড় ছায়াটা নিরুদ্দেশ যাত্রায় গেল। এটা আমার জীবনের সবচেয়ে বড় ক্ষত হয়ে থাকবে।’
আহমেদ ইমতিয়াজ বুলবুুলকে কখনো কোনো অন্যায় কিংবা কারও মনে কখনো কোনো কষ্ট দিতে দেখেননি সালমা, ‘আমার বাবা ছিলেন একজন মাটির মানুষ। তার কাছে সুরের বাইরে আর কিচ্ছু ছিলো না। আমি মাঝে মাঝে জোরে কথা বললে বাবা বলতেন, ‘মা গো, সুরের মানুষকে সুরে কথা বলতে হয়’। এটা তার শিক্ষা। আমি একাধারে বাবা হারিয়েছি, বন্ধু হারিয়েছি এবং হারিয়েছি একজন শিক্ষককে।